Ríkri þjóð ber skylda að hjálpa þeim örsnauðustu Hanna Rún Sverrisdóttir skrifar 12. nóvember 2013 07:30 " Mér finnst þetta mjög sorgleg tillaga og hún er mjög miskunnarlaus . Ekki síst í ljósi þess að þó svo að Ísland hafi gengið í gegnum bankahrun fyrir fimm árum , þá erum við ennþá í hópi ríkustu þjóða heims , “ segir Össur.mynd / 365 Hagræðingarhópur ríkisstjórnarinnar leggur til að framlög til þróunarmála verði endurskoðuð og nýleg hækkun framlaga til þeirra verði dregin til baka . Össur Skarphéðinsson , alþingismaður og fyrrverandi utanríkisráðherra , segir tillöguna nöturlega og ef farið verði að henni séu Íslendingar að brjóta loforð og skuldbindingar sem Alþingi hafi gefið blásnauðustu þjóðum heims . „ Mér finnst þetta mjög sorgleg tillaga og hún er mjög miskunnarlaus . Ekki síst í ljósi þess að þó svo að Ísland hafi gengið í gegnum bankahrun fyrir fimm árum , þá erum við ennþá í hópi ríkustu þjóða heims , “ segir Össur . Hann segist vera þeirrar skoðunar að ríkri þjóð beri siðferðisleg skylda til að láta af hendi rakna til að hjálpa þeim sem eru örsnauðastir í heiminum . Hann segir að þegar Alþingi hafi samþykkt að hækka framlög til þróunarmála fyrir einu og hálfu ári síðan hafi það verið gert einróma . Hann segir að meðal annars hafi núverandi fjármálaráðherra , Bjarni Benediktsson farið í stól á Alþingi og lýst því yfir að honum litist vel á hækkunina og að hún væri raunsæ . Hann segir að Alþingi hafi meira að segja hækkað framlögin á þessum árum sem nú eru að ganga yfir . Össur segir að honum þyki tillagan sorgleg . „ Ekki síst í ljósi þess að þessi framlög okkar fara að stórum hluta í að styrkja fátækustu mæður í heiminum og börn þeirra . Með bólusetningum og með því að afla þeim vatns og mennta bláfátækar kornungar konur sem verða mæður mjög snemma í þessum löndum . “ Hann segir að í ljósi þess að okkar framlög séu viðurkennd af mörgum þjóðum fyrir að vera sérstök að því leyti að þau renna til grasrótarsamtaka og til grasrótarhreyfinga á þessum svæðum sé hann ofandottinn . Það geri hann sorgbitinn að framsóknarflokkurinn sem kennir sig við félagshyggju , leggi nafn sitt við þessar tillögur . Þróunaraðstoð skiptir máliÖssur segir að á síðustu árum hafi verið ákveðin breyting í því hvernig fé til þróunarlanda sé varið . Hann segir þátttöku heimamanna í ákvörðun skipta miklu og hún hafi aukist . Það sé minna um að það komi útlendar þjóðir , eins og til dæmis Íslands og segi hvað eigi að gera . Nú séu viðtakendur fjárframlagsins spurðir hvað sé mikilvægast . Hann nefnir dæmi um starfið úti . Til dæmis hafi verið reistur spítali í Malaví og honum fylgi fæðingardeildir úti í frumskógunum . Þangað komi konur langar leiðir til þess að fæða . Þessar deildir eigi stóran þátt í að fæðingardauði hefur snarminnkað á þessum svæðum . Hann minnir á að öll þróunaraðstoð skipti máli og þar sé Úganda gott dæmi . En Úganda hafi með þróunaraðstoð ýmissa landa náð að þokast upp fyrir fátæktarlínuna .